CELEX: C2007/155/34
Language: el
Date: 2007-07-07 00:00:00
Title: Υπόθεση C-250/07: Προσφυγή της 24ης Μαΐου 2007 — Επιτροπή των Ευρωπαϊκών Κοινοτήτων κατά Ελληνικής Δημοκρατίας

7.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/17
            
         Προσφυγή της 24ης Μαΐου 2007 — Επιτροπή των Ευρωπαϊκών Κοινοτήτων κατά Ελληνικής Δημοκρατίας
   (Υπόθεση C-250/07)
   (2007/C 155/34)
   Γλώσσα διαδικασίας: η ελληνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: M. Πατακιά και D. Kukovec)
   
      Καθής: Ελληνική Δημοκρατία
   Αιτήματα:
   
               —
            
            
               Να διαπιστώσει ότι η Ελληνική Δημοκρατία, παραλείποντας να δημοσιεύσει προηγουμένως προκήρυξη διαγωνισμού και καθυστερώντας αδικαιολόγητα να απαντήσει στο αίτημα του καταγγέλλοντος για διευκρίνηση των λόγων απόρριψης της προσφοράς του, παρέβη την υποχρέωση της για προκήρυξη διαγωνισμού πριν από τη δρομολόγηση διαδικασίας υποβολής προσφορών που υπέχει βάσει του άρθρου 20 παράγραφος 2 της οδηγίας 93/38/ΕΟΚ (1) περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών, καθώς επίσης και την υποχρέωση που υπέχει βάσει του άρθρου 41 παράγραφος 4 της οδηγίας 93/38/ΕΟΚ όπως διαμορφώθηκαν από τη νομολογία του ΔΕΚ.
            
         
               —
            
            
               να καταδικάσει την Ελληνική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα:
   Η Επιτροπή έλαβε καταγγελία αναφορικά με παρατυπίες κατά τη διεξαγωγή διαγωνισμού που προκήρυξε η Δημόσια Επιχείρηση Ηλεκτρισμού (ΔΕΗ) για τη μελέτη, προμήθεια, μεταφορά, εγκατάσταση και θέση σε λειτουργία δύο ατμοηλεκτρικών μονάδων για τον ατμοηλεκτρικό σταθμό Αθερινόλακκου Κρήτης.
   Η Επιτροπή θεωρεί ότι η ΔΕΗ παρέλειψε να δημοσιεύσει προκήρυξη διαγωνισμού, κατά παράβαση του άρθρου 20, παράγρ. 2 στοιχείο α) της οδηγίας 93/38/ΕΟΚ, το οποίο προβλέπει εξαιρέσεις υπό την προϋπόθεση συνδρομής όρων οι οποίοι πρέπει να ερμηνεύονται συσταλτικά. Ειδικότερα, η Επιτροπή θεωρεί ότι η ΔΕΗ προέβη σε καταχρηστική ερμηνεία του όρου «ακατάλληλες προσφορές» καθώς και της «ουσιώδους αλλαγής των όρων της αρχικής σύμβασης» προκειμένου να δικαιολογήσει εφαρμογή της εξαίρεσης της ως άνω διάταξης.
   Η Επιτροπή θεωρεί επίσης ότι στην συγκεκριμένη περίπτωση δεν είναι δυνατή επίκληση λόγων επιτακτικών και επείγουσας ανάγκης, καθώς και απρόβλεπτων γεγονότων κατά την έννοια του άρθρου 20, παράγρ. 2 στοιχ. δ), εφόσον δεν τεκμηριώνονται από την ΔΕΗ.
   Τέλος, υπό το φως της νομολογίας του Δικαστηρίου, η Επιτροπή θεωρεί ότι σημειώθηκε σημαντική καθυστέρηση σε ό,τι αφορά την αιτιολόγηση της απόρριψης της προσφοράς του καταγγέλλοντος, κατά παράβαση του άρθρου 41, παρ. 4 της οδηγίας 93/38/ΕΟΚ.
   Κατά συνέπεια, η Επιτροπή θεωρεί ότι η Ελληνική Δημοκρατία παρέβη τις υποχρεώσεις τις οποίες υπέχει δυνάμει των άρθρων 20, παράγρ. 2 και 41, παράγρ. 4 της οδηγίας 93/28/ΕΟΚ.
   
      (1)  ΕΕ L 199 της 9.8.1993, σ. 84.